《次韵曲水泛舟四首 其四》
宋代·苏过

性不事轩冕，敢从公卿游。田歌扣牛角，谁意乐府求。

公有三岛客，凛然气横秋。赋诗两未厌，卒岁当优悠。

越吟何太早，言寻丘壑幽。但恐元龙笑，汲汲谋田畴。

寄语玉涧友，达人遗乘流。拄笏看西山，不妨兹唱酬。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。